La Story dal tgil

(cw)

Atgnamain senza raschun è il tgil la regiun la pli tabuisada ed obscenisada dal corp uman e quai malgrà ch’il tgil è insatge tut spezial. Nus avain survegni regalà el da la natira gist en quai mument da l’evoluziun che nus essan sa decidids da betg pli chaminar sin quatter chommas. 

Il tgil dal carstgaun pareva gia en vegls temps ina furma perfetga. Gnanc il diavel era abel d'imitar sia furma cura ch'el empruvava da prender la statura umana. Uschia datti divers dissegns dal temp medieval nua ch'il demuni ha ina secunda fatscha enstagl d'in tgil.

Tranter las 193 spezias da primats ch'existan anc oz, ha sulet il carstgaun tgiluttas (vistas-tgil) marcantas e radundas, en furma da mez rudè. EI deriva dal temp che noss antenats han cumenzà a chaminar sin duas chommas. La musculatura da la part davos ha stuì vegnir rinforzada cun dapli musculs. Cuntrari al carstgaun ha il schimpans be in tgil plat.

La differenza da grondezza relativa tranter il tgil masculin ed il tgil feminin porta ina impurtanta funcziun sexuala. Tar domaduas schlattainas ha el ina furma da mez rudè marcanta, ma tar las dunnas è el pli lad e pli accentuà - ina differenza che sa manifestescha tar la pubertad. Quai schlargiament da la batschida feminina stat en stretg connex cun la gravidanza ed il parturir.

Er il tgil masculin e ina impurtanta funtauna da sentiments erotics tar la dunna. Lezzas prefereschan dentant per regla furmas pitschnas e musculusas.

La bellezza erotica da la "part davos" da la dunna aveva gia dil temps antic ina muntada tut speziala, ch'ils Grecs enconuschevan schizunt in num per el: kallipygia. Els han perfin erigì in tempel per la "dieua cun las bellas tgiluttas", la quala els numnavan Aphrodite kallipygos.
La furma da cor tradiziunala ha pauc communabel cun in vair cor. EI para a derivar da la furma dal tgil blut da la dunna. Tge teoria è pli plausibla?

Tenor: Desmond Morris, Körpersignale Bodywatching, Ex Libris, Turitg, 1987